भोपाल में झुंड से दूर बैठी गाय को जकड़ लिया; बाकी गायों ने एकसाथ हमला बोला, तो भागा
Madhya Pradesh Cows And Tiger Caught Fighting In CCTV Footage - भोपाल के केरवा रोड स्थित मदरबुल फार्म में टाइगर ने एक गाय का शिकार करने की कोशिश की। टाइगर ने गाय को पकड़ भी लिया था, लेकिन तभी वहां मौजूद दूसरी गायों ने आगे आकर उसे खदेड़ दिया।
भोपाल के केरवा रोड स्थित मदरबुल फार्म में टाइगर ने एक गाय का शिकार करने की कोशिश की। टाइगर ने गाय को पकड़ भी लिया था, लेकिन तभी वहां मौजूद दूसरी गायों ने आगे आकर उसे खदेड़ दिया। गायों के एक साथ होकर किए गए हमले से टाइगर को वहां से भागना पड़ा। वह टीले में दुबक गया। घटना के CCTV फुटेज सामने आए हैं। मामला रविवार देर रात का है।
पिछले दो महीने से मदरबुल फार्म में टाइगर का मूवमेंट है। कुछ दिन पहले भी 8 फीट ऊंची बाउंड्रीवॉल फांदकर टाइगर ने फार्म में एंट्री की थी। स्ट्रीट डॉग का शिकार करने के बाद टाइगर उसे बाउंड्रीवॉल के ऊपर से ही फार्म के अंदर ले गया था। इसके बाद भी टाइगर का यहां मूवमेंट देखने को मिलता रहा है, लेकिन किसी जानवर पर हमला नहीं किया था। अब फिर से टाइगर मूवमेंट ने दहशत बढ़ा दी है।
दबे पांव आया टाइगर, झुंड से दूर बैठी गाय को दबोचा
18 जून की देर रात 2.37 बजे टाइगर ने मदरबुल फार्म में एंट्री की। वह धीरे-धीरे दबे पांव आया और झुंड से दूर बैठी गाय को दबोच लिया। तभी गायों का झुंड आगे आया और टाइगर के पास पहुंच गया। कई गायों को देख टाइगर ने गाय को छोड़ दिया। इसके बाद वहां से चला गया। गायों की आवाज सुनकर रात में ही कर्मचारी जाग गए। जब उन्होंने CCTV फुटेज चेक किए तो घबरा गए।
वन विभाग ने लोगों को अलर्ट किया
वन विभाग के SDO आरएस भदौरिया ने बताया कि टाइगर के मूवमेंट के बाद मदरबुल फार्म के स्टाफ समेत आसपास रहने वाले लोगों को अलर्ट किया गया है। उनसे कहा गया है कि वे अकेले बाहर न निकलें। खासकर रात में आने-जाने से बचें।
बाघ या बाघिन, यह स्पष्ट नहीं
कलियासोत और केरवा के आसपास कई बाघ हैं। इनका वाल्मी, कलियासोत-केरवा डैम और पहाड़ी पर मूवमेंट बना रहता है, लेकिन मदरबुल फार्म के अंदर टाइगर के मूवमेंट ने लोगों में दहशत पैदा कर दी है। वन विभाग की मानें, तो गाय पर हमला करने बाघ या बाघिन में से कोई एक हो सकता है। CCTV फुटेज में स्पष्ट नहीं हो पाया है।
इससे पहले बाघ BT 1234 का फार्म में मूवमेंट था। बाघिन BT-123 का दूसरी बार का जन्मा नर बाघ है। यहां पर वयस्क बाघ और नवजात शावकों का भी मूवमेंट है। ऐसे में माना जा रहा है कि यह BT-123 का शावक ही हो सकता है।
खबर में आगे बढ़ने से पहले आप अपनी राय दे सकते हैं..
फेंसिंग कमजोर, कई जगह से टूटी
वन विभाग के सूत्रों के मुताबिक, मदरबुल फार्म के पीछे बनी फेंसिंग मरम्मत के अभाव में कमजोर हो गई है। इसकी पकड़ ढीली होने लगी है। यह कई जगह से टूट भी गई है। इस वजह से यह टाइगर जैसे वन्य प्राणियों को रोकने में नाकाम साबित हो रही है। हालांकि इसे सुधारने की कोशिशें भी चल रही हैं।
तस्वीरों में देखिए...
